**Joona Kunnas** (s. 8. tammikuuta 1993 Vantaa) on suomalainen jääkiekkopuolustaja.

Ura
---

Kunnas on Etelä-Vantaan Urheilijoiden kasvatti. Hän siirtyi juniorina sittemmin Jokereihin, josta Kunnas siirtyi edelleen kesken C-juniorikauden 2008–2009 Kiekko-Vantaan paitaan. Kaudeksi 2010–2011 hän lähti vaihto-oppilaaksi Yhdysvaltoihin Santa Margarita High Schooliin. Lukion joukkueen valmentaja Craig Johnson näki Kunnaksessa potentiaalia ja suositteli häntä B-nuorten T1EHL-liigan Los Angeles Jr. Kingsin valmentaja Jack Bowkusille. Kunnaksen toi Kingsiin kuitenkin Bowkusia tuolloin paikannut slovenialaisvalmentaja Matjaž Kopitar, paikallisen NHL-seura Los Angeles Kingsin hyökkääjä Anže Kopitarin isä.

USHL-joukkue Tri-City Storm varasi Kunnaksen 77. pelaajana kesällä 2011. Hän oli siirtymässä joukkueeseen kaudeksi 2011–2012, mutta Kunnas jätti Stormin kuitenkin jo ennen kauden alkua ja siirtyi kanadalaisen BCHL-junioriliigan Coquitlam Expressiin. Kaudeksi 2012–2013 hän palasi Suomeen ja siirtyi Jokereiden A-nuoriin. Kahdeksan siellä pelatun ottelun jälkeen yhdysvaltalaisen EJHL-junioriliigan Islanders Hockey Club kuitenkin otti Kunnakseen yhteyttä ja hän palasi Pohjois-Amerikkaan. Kunnas eteni joukkueen kanssa liigan finaaleihin, mutta mestaruuden vei kuitenkin Jersey Hitmen.

Kaudeksi 2013–2014 Kunnas siirtyi Connecticutin yliopistojoukkueeseen. Kesällä 2014 hän osallistui NHL:ään varaamattomana pelaajana Washington Capitalsin kehitysleirille. Kesken neljännen yliopistokautensa 2016–2017, joulukuussa 2016 Kunnas siirtyi loppukauden kattavalla ja yhden vuoden option sisältävällä sopimuksella SM-liigajoukkue Tampereen Ilvekseen. Hän sai tililleen ensimmäisen liigaottelunsa 30. joulukuuta 2016 vieraissa Mikkelin Jukureita vastaan. Kunnas merkittiin Ilveksen seitsemänneksi puolustajaksi ja hän jäi lopulta ilman peliaikaa. Kunnas sai ensimmäiset jääaikansa SM-liigassa kolmannessa ottelussaan 5. tammikuuta 2017 paikallisvastustaja Tapparaa vastaan. Hänet merkittiin Ilveksen kolmospuolustajapariin Ville Järvisen viereen. Hän sai ottelussa peliaikaa 16.46 minuuttia ja Järvinen keräsi tehomerkinnän +1. Kunnas sai myös yhden kahden minuutin jäähyn kiinnipitämisestä. Hän sai tililleen kymmenen SM-liigaottelua jääden niissä ilman tehopisteitä, mutta Kunnaksen rooli jäi kuitenkin pieneksi ja hän sai peliaikaa vain kolmessa liigaottelussaan. Siirtotakarajalla, helmikuussa 2017 Ilves lainasi Kunnaksen loppukaudeksi Mestis-joukkue Lempäälän Kisaan, jossa hän pelasi kaksi ottelua.

Ilves ei käyttänyt Kunnaksen sopimuksessa ollutta optiota. Hän siirtyi kaudeksi 2017–2018 vuoden mittaisella sopimuksella Ranskan Ligue Magnusin Brûleurs de Loups de Grenobleen. Kunnas eteni joukkueen kanssa aina liigan finaaleihin saakka, mutta mestaruuden vei kuitenkin Dragons de Rouen otteluvoitoin 4–0. Hän edusti Grenoblea kauden aikana myös Continental Cupissa. Huhtikuussa 2018 Kunnas teki vuoden mittaisen sopimuksen samassa liigassa pelaavan Scorpions de Mulhousen kanssa, mutta seura kuitenkin päätti purkaa hänen sopimuksensa jo elokuussa. Vain muutamaa päivää myöhemmin Kunnas teki kauden 2018–2019 kattavan sopimuksen Ligue Magnusin nousijajoukkue Anglet Hormadin kanssa. Kesäkuussa 2019 hän teki seuran kanssa vuoden mittaisen jatkosopimuksen. Kahden Angletissa vietetyn kauden jälkeen, heinäkuussa 2020 seura ilmoitti, että Kunnaksen sopimusta ei jatketa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2011–2012 | Coquitlam Express | BCHL | 43 | 1 | 8 | 9 | 29 | 6 | 0 | 0 | 0 | 7 |
| 2012–2013 | Jokerit | A-SM | 9 | 0 | 0 | 0 | 8 | – | – | – | – | – |
|  | Islanders Hockey Club | EJHL | 32 | 4 | 11 | 15 | 14 | 7 | 0 | 1 | 1 | 4 |
| 2013–2014 | Univ. of Connecticut | AHA | 32 | 2 | 11 | 13 | 6 | – | – | – | – | – |
| 2014–2015 | Univ. of Connecticut | H-East | 30 | 2 | 4 | 6 | 12 | – | – | – | – | – |
| 2015–2016 | Univ. of Connecticut | H-East | 22 | 1 | 3 | 4 | 12 | – | – | – | – | – |
| 2016–2017 | Univ. of Connecticut | H-East | 8 | 0 | 2 | 2 | 2 | – | – | – | – | – |
|  | Ilves | SM-liiga | 10 | 0 | 0 | 0 | 2 | – | – | – | – | – |
|  | LeKi | Mestis | 2 | 0 | 0 | 0 | 0 | – | – | – | – | – |
| 2017–2018 | Brûleurs de Loups de Grenoble | Ranska | 44 | 5 | 7 | 12 | 51 | 17 | 0 | 1 | 1 | 0 |
| 2018–2019 | Anglet Hormadi | Ranska | 42 | 1 | 3 | 4 | 22 | – | – | – | – | – |
| 2019–2020 | Anglet Hormadi | Ranska | 36 | 3 | 7 | 10 | 28 | – | – | – | – | – |
| 3 kautta | yhteensä | Ranska | 122 | 9 | 17 | 26 | 101 | 17 | 0 | 1 | 1 | 0 |
| 1 kausi | yhteensä | SM-liiga | 10 | 0 | 0 | 0 | 2 | – | – | – | – | – |

Lähteet
-------

* Joona Kunnas The Internet Hockey Databasessa (englanniksi)
* Joona Kunnas Eurohockey-sivustolla (englanniksi)
* Joona Kunnas *Elite Prospects*. Everysport Media Group AB.  (englanniksi)

### Viitteet

1. 1 2 3 4  Joona Kunnas *Elite Prospects*. Everysport Media Group AB.  (englanniksi)
2. ↑  Kennedy, Ryan: Joona Kunnas *thehockeynews.com*.  19.5.2011. Roustan Media Ltd. Viitattu 5.1.2017. (englanniksi)
3. 1 2  Rinne, Jorma: Järeä pakki viihtyy rapakon takana *vantaansanomat.fi*.  11.6.2013. Etelä-Suomen Media Oy.  Arkistoitu 6.1.2017. Viitattu 5.1.2017.
4. ↑  NHL-seuran tulokasleirillä yllättäviä suomalaisnimiä *suomikiekko.com*.  6.7.2014. Nordic Sport Media. Viitattu 5.1.2017.
5. ↑  Joona Kunnas Ilveksen takalinjoille *Jatkoaika.com*.  30.12.2016. Jatkoaika r.y. Viitattu 5.1.2017.
6. ↑  Ottelutilastot *liiga.fi*.  30.12.2016. Jääkiekon SM-liiga Oy. Viitattu 5.1.2017.
7. ↑  Kokoonpanot *liiga.fi*.  5.1.2017. Jääkiekon SM-liiga Oy. Viitattu 14.7.2020.
8. ↑  Ottelutilastot *liiga.fi*.  5.1.2017. Jääkiekon SM-liiga Oy. Viitattu 5.1.2017.
9. ↑  Otteluseuranta *liiga.fi*.  5.1.2017. Jääkiekon SM-liiga Oy. Viitattu 5.1.2017.
10. ↑  Ottelu ottelulta *liiga.fi*. Jääkiekon SM-liiga Oy. Viitattu 18.2.2017.
11. ↑  LeKille reilusti Liiga-kokemusta - Lucenius vahvistamaan hyökkäystä *Jatkoaika.com*.  18.2.2017. Jatkoaika r.y. Viitattu 18.2.2017.
12. ↑  Joona Kunnas siirtyy Ranskaan *Jatkoaika.com*.  26.6.2017. Jatkoaika r.y. Viitattu 26.6.2017.
13. ↑  Mouvements *scorpionsmulhouse.fr*.  30.4.2018. Scorpions de Mulhouse.  Arkistoitu 3.9.2018. Viitattu 2.9.2018. (ranskaksi)
14. ↑  Mouvements *scorpionsmulhouse.fr*.  29.8.2018. Scorpions de Mulhouse.  Arkistoitu 3.9.2018. Viitattu 2.9.2018. (ranskaksi)
15. ↑  ANNONCE OFFICIELLE *facebook.com*.  2.9.2018. Anglet Hormadi Élite. Viitattu 2.9.2018. (ranskaksi)
16. ↑  Miettinen, Miska: Ovi kävi urakalla: Liigataustainen suomalaissoturi ja kaksi muuta pelaajaa samaan aikaan vapaille markkinoille *suomikiekko.com*.  14.7.2020. Nordic Sport Media. Viitattu 14.7.2020.